text: 10 Hebrëus librupa 11 kaq capïtulunchömi apostol Pablu kënö nirqan: "Karqanmi wanushqankunata kawarimoqta chaskeq warmikuna, peru wakin nunakunataqa sufritsiyarqanmi, porqui manam libri kayänanrëkurqa markäkïninkunata jaqiriyarqantsu, tsënöpa mas alli kaq kawarimïta lograyänampaq" (Hebrëus 11:35). Jehoväpa mëtsikaq sirweqninkunam, wanushqakuna kawariyämunampaq kaqman markäkurnin, imëka problëmakunapa pasëkarpis Jehoväta jaqiyarqantsu. Musyayarqanmi, shamoq tiempuchö kawaritsimunampaq kaqta y shumaq patsachö kawayänampaq kaqta. Nabotman y Zacarïasman pensarishun, pëkunataqa rumiwan tsampirmi (saqmarmi) wanutsiyarqan Dios mandakunqanta wiyakuyanqanrëkur (1 Rëyes 21:3, 15; 2 Crönicas 24:20, 21). Danieltanam mallaqashqa leonkunaman jitarkuyarqan, y kiman amïgunkunatanam rawrëkaq hornuman jitëkuyarqan. Manam munayarqantsu mana alli dioskunata adorëta, tsëpa rantinqa wanuyänampaqmi listu këkäyarqan. Kë nunakunaqa, imëkachöpis tsarakuyänampaq santu espïritunwan Dios yanapanampaq kaqmanmi chipyëpa markäkuyarqan (Daniel 3:16-18, 20, 28; 6:13, 16, 21-23; Hebrëus 11:33, 34).